Μπάμιες στον φούρνο με μαγειρεμένη και ωμή ντομάτα
Τις συνηθίζουμε µαγειρευτές τις μπάμιες, όµως στον φούρνο κρατάνε το σχήµα τους, δεν «σαλιώνουν» και αποκτούν τη βαθιά νοστιµιά του ψητού. Η ωμή ντομάτα στο τέλος δίνει δροσιά.
800 γρ. μπάμιες φρέσκες ή κατεψυγμένες, καθαρισμένες, 60 ml ξίδι, κατά προτίμηση από κόκκινο κρασί, 60 ml ελαιόλαδο, αλάτι, φρεσκοτριμμένο πιπέρι, 2 μέτριες ντομάτες, ώριμες αλλά σφιχτές, τριμμένες, 2 ντομάτες, σε ψιλά καρέ, 80 ml ελαιόλαδο, τα φύλλα από 1/2 μάτσο βασιλικό + ¼ μάτσο δυόσμο, χοντροκομμένα (αν δεν έχουμε φρέσκα, βάζουμε 1 κουτ. σούπας ξερό δυόσμο, κοπανισμένο), 2-3 φρέσκα κρεμμυδάκια, ψιλοκομμένα (προαιρετικά), περίπου 10 πράσινες ελιές, χωρίς το κουκούτσι, ψιλοκομμένες (προαιρετικά)
Για να φτιάξουμε τις μπάμιες στον φούρνο με μαγειρεμένη και ωμή ντομάτα, ξεκινάμε ανακατεύοντας σε ένα βαθύ μπολ τα καρέ ντομάτας με τα υπόλοιπα υλικά της «σάλτσας», σκεπάζουμε με μεμβράνη και αφήνουμε στο ψυγείο να μαριναριστεί. Παράλληλα, προθερμαίνουμε τον φούρνο στους 150°C. Σε ένα μεγάλο τηγάνι ή σε μια ρηχή κατσαρόλα ζεσταίνουμε το λάδι σε δυνατή φωτιά και σοτάρουμε τις μπάμιες για περίπου 4-5 λεπτά, ανακατεύοντας απαλά με ξύλινη κουτάλα ή κουνώντας απλώς το σκεύος, για να μη διαλυθούν οι μπάμιες. «Σβήνουμε» με το ξίδι και συνεχίζουμε το σοτάρισμα για περίπου 3-4 λεπτά, μέχρι να εξατμιστεί. Με αυτόν τον τρόπο περιορίζουμε τη βλέννα που βγάζουν. Αδειάζουμε τις μπάμιες με το λάδι τους στο ταψί, τις πασπαλίζουμε με αλατοπίπερο.Περιχύνουμε με 100 ml νερό και τις τριμμένες ντομάτες και ψήνουμε για περίπου 45 λεπτά, μέχρι να μαλακώσουν και να εξατμιστούν τα υγρά. Σερβίρουμε τις μπάμιες ζεστές ή και χλιαρές και τις περιχύνουμε με την κρύα «σάλτσα» ντομάτας.
Κρεμμύδι,Μπάμιες,Ντομάτα,Vegan,Χορτοφαγικά